TRUE ร่วมมือ “รพ.ศิริราช” นำ 5G พัฒนาระบบบริการทางการแพทย์
TRUE ร่วมมือ “รพ.ศิริราช” นำ 5G พัฒนาระบบบริการทางการแพทย์
TRUE ร่วมมือ “รพ.ศิริราช” นำ 5G พัฒนาระบบบริการทางการแพทย์
8 มี.ค. 2564

กลุ่ม บริษัท ทรู คอร์ปอเรชั่น จำกัด (มหาชน) หรือ TRUE รับมอบหนังสือแสดงเจตจำนงจากโรงพยาบาลศิริราช เพื่อให้เป็นผู้นำแพลตฟอร์มคลาวด์  MEC (Multi-Access Edge Computing)  อันเป็นหัวใจสำคัญของ 5G มาร่วมพัฒนารูปแบบการใช้งาน 5G (Use Case) ในวงการแพทย์และการสาธารณสุข ซึ่งจะเป็นการใช้งานจริงครั้งแรกในไทยและในเอเชียตะวันออกเฉียงใต้  โดยกลุ่มทรูจะนำศักยภาพเครือข่ายอัจฉริยะทรู 5G และเป็นผู้ที่มีความพร้อมที่จะนำ MEC มาตรฐานใหม่ในสถาปัตยกรรมเครือข่าย 5G เพื่อช่วยยกระดับวงการสื่อสาร 5G ในไทย
สำหรับ MEC เป็นการวางระบบ Edge Computing ให้อยู่ใกล้กับผู้ใช้งานมากที่สุด เพื่อให้เกิดการเข้าถึงที่รวดเร็ว และมีความหน่วงในการทำงานต่ำ (Low latency) ทำให้ผู้ใช้งานสามารถเข้าถึงระบบและข้อมูลที่เก็บอยู่ที่ดาต้าเซ็นเตอร์ในโรงพยาบาลศิริราช (local environment) ได้โดยตรง โดยไม่ต้องมีการส่งข้อมูลกลับสู่เครือข่ายเน็ตเวิร์คหลักของผู้ให้บริการเครือข่ายโทรศัพท์เคลื่อนที่หรือ operator core network จึงมีความปลอดภัยสูงมากในการใช้งาน ทำให้ข้อมูลมีการรับส่งอยู่ภายในระบบของโรงพยาบาล
นอกจากนี้ ยังช่วยสนับสนุนการทำงานของแอปพลิเคชันด้าน Healthcare ต่างๆของ รพ. ศิริราชทั้งในด้านความปลอดภัยของข้อมูล ความเร็วในการรับส่งข้อมูล และความเร็วในการตอบสนองของแอปพลิเคชันได้เป็นอย่างดี สนับสนุนให้เกิดการนำอุปกรณ์ไร้สาย 5G มาใช้ในโรงพยาบาล อาทิ ระบบสาธารณสุขทางไกล หรือ Telehealth ที่พัฒนาโซลูชั่นTeleAmbulance Powered by True 5G : Body Camera &amp; Push to Talk เพื่อนำไปใช้สื่อสารในรถพยาบาลฉุกเฉิน ของศูนย์บริการการแพทย์ฉุกเฉินศิริราช ซึ่งช่วยอำนวยความสะดวกให้แก่คนไข้และบุคลากรของโรงพยาบาล รวมถึงการพัฒนารถอัจฉริยะ 5G ไร้คนขับ เป็นต้น
ส่วน นพ.วิศิษฎ์ วามวาณิชย์ ผู้อำนวยการโรงพยาบาลศิริราช กล่าวว่า ปัจจุบัน รพ.ศิริราชได้มีการนำความอัจฉริยะของเทคโนโลยีต่าง ๆ มาพัฒนาระบบการให้บริการด้านการแพทย์ และรักษาพยาบาล  เพื่ออำนวยความสะดวกส่งผลต่อคุณภาพชีวิตของผู้ป่วย ตลอดจนสนับสนุนการทำงานแก่บุคลากรทางการแพทย์ มุ่งสู่การเป็น “โรงพยาบาลอัจฉริยะ หรือ Smart Hospital” ตามแผนยุทธศาสตร์ของคณะแพทยศาสตร์ศิริราชพยาบาล มหาวิทยาลัยมหิดล ควบคู่ยุทธศาสตร์ 5G ของชาติ ซึ่งจะส่งผลต่อบทบาทของศิริราชทั้งในระดับประเทศและต่างประเทศอย่างแน่นอน
นอกจากการนำเทคโนโลยี 5G มาใช้  เพื่อพัฒนาในระบบบริการทางการแพทย์แล้ว ยังจะเกิดขึ้นกับการเรียนการสอนและการวิจัยอีกด้วย ดังนั้น การนำ MEC แพลตฟอร์มคลาวด์ซึ่งเป็นหัวใจสำคัญของ 5G มาพัฒนารูปแบบการใช้งาน 5G (Use Case) ให้เกิดขึ้น จึงเป็นอีกหนึ่งแนวทางที่ตอบโจทย์ การเกิดโรงพยาบาลอัจฉริยะ และศิริราชเป็นหน่วยงานแรกของประเทศในการประยุกต์ใช้เทคโนโลยี 5G เพื่อพัฒนาระบบริการทางการแพทย์
ด้าน นายพิรุณ ไพรีพ่ายฤทธิ์ หัวหน้าคณะทำงานและกรรมการยุทธศาสตร์ 5G ของ TRUE กล่าวว่า กลุ่มทรูมีความร่วมมือกับโรงพยาบาลศิริราชมาอย่างต่อเนื่องโดยตลอด  ด้วยความมุ่งมั่นที่ตรงกัน คือเพื่อพัฒนาวงการสาธารณสุขของประเทศไทย และสร้างประโยชน์สูงสุดแก่ประชาชนชาวไทย ที่ผ่านมาได้นำความอัจฉริยะของเทคโนโลยีอย่าง ทรู 5G มาร่วมพัฒนา วิจัย และทดสอบรูปแบบการใช้งาน (Use Case) ให้ตรงกับความต้องการจริงของผู้ใช้บริการในหลากหลายด้าน ในครั้งนี้ด้วยความพร้อมของทรู 5G ทำให้ได้รับเลือกจาก รพ.ศิริราชให้เป็นผู้ที่นำ MEC หนึ่งในเทคโนโลยี5G ที่เป็นหัวใจสำคัญในการทำโซลูชั่น และ Use Case 5G ในอนาคต มาร่วมยกระดับการพัฒนา Use Case ของรพ. ศิริราช เพื่อใช้งานจริงในวงการสาธารณสุขไทย ซึ่งนับเป็นครั้งแรกในเอเชียตะวันออกเฉียงใต้
โดยความสำคัญของ MEC   (Multi- Access Edge Computing) คือการเอา Cloud Distribute ไปเป็น Edge Cloud ย่อยๆ ที่จะอยู่ใกล้ปลายทาง หรือการวางระบบ Edge Computing ให้อยู่ใกล้กับผู้ใช้งานมากที่สุด ทำให้การประมวลผลง่ายขึ้น มี Response time  ดีขึ้นมาก สะท้อนความโดดเด่นของ 5G ในเรื่อง Low Latency หรือความหน่วงต่ำ (เมื่อทำงานร่วมกับเครือข่าย 5G SA ) ซึ่งจะตอบโจทย์เรื่องการใช้งานกับ IOT และการทำ AI  รวมทั้งให้ความมั่นใจยิ่งขึ้นในเรื่องความปลอดภัยของข้อมูล